Filipine, djali i diktatorit Marcos kryeson zgjedhjet presidenciale 
Kandidate për postin e nënpresidentit është vajza e Presidentit aktual që akuzohet për mijëra vrasje gjatë fushatës së tij shtypëse kundër drogës. 
Djali i ish diktatorit filipinas të rrëzuar nga pushteti, Ferdinando Marcos, kryeson me diferencë të thellë në zgjedhjet presidenciale të vendit thellësisht të ndarë aziatik. Rezultati zyrtar nuk ka dalë ende. Për postin e nënpresidentit, në aleancë me kandidatin Marcos, kandidon vajza e presidentit aktual Duterte, i cili akuzohet për vrasjen e mijëra filipinasve gjatë fushatës së tij shtypëse kundër drogave. Aleanca e pasardhësve të dy udhëheqësve autoritarë shihet me shqetësim nga grupet e të drejtave të njeriut. Ndërsa janë numëruarmë shumë se 77% e votave, Marcos Jr. ka 25 milionë vota, shumë më përpara se kundërshtarja e tij kryesore, zëvendëspresidentja aktuale Leni Robredo, një kampione e të drejtave të njeriut, e cila ka gati 12 milionë vota. Përmes një deklarate me video, të bërë natën vonë, djali i diktatorit nuk prentendoi fitoren, por falenderoi mbështetësit e tij dhe u kërkoi atyre të qëndronin besnikë deri në përfundimin e numërimit të votave. Zëvendëspresidentja e Filipineve, Leni Robredo, u bëri thirrje të martën mbështetësve të saj që të dëgjonin "zërin e popullit" në një numërim jozyrtar të votave, që tregon epërsinë e kundërshtarit Marcos. Presidenti i ardhshëm i Filipineve ka të ngjarë të përballet me thirrjet për të ndjekur penalisht presidentin në largim Rodrigo Duterte për mijëra vrasje gjatë fushatës së tij shtypëse kundër drogës. Vajza e Presidentit Duterte, kryebashkiake e qytetit jugor Davao, Sara Duterte, është kandidate për postin e zëvendëspresidentit në kampin e djalit të ish-diktatorit Marcos, një aleancë e pasardhësve të dy udhëheqësve autoritarë, që përbën shqetësim për grupet e të drejtave të njeriut.